Patvirtinta

Lietuvos Respublikos kultūros ministro

2016 m. d. įsakymu Nr. ĮV-

**STIPENDIJŲ KULTŪROS AR MENO KŪRĖJAMS SKYRIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Stipendijų kultūros ar meno kūrėjams tvarkos aprašas (toliau – aprašas) nustato stipendijų kultūros ar meno kūrėjams (toliau – stipendijos) rūšis, dydį, mokėjimo trukmę, paraiškų pateikimą ir vertinimą, stipendijų skyrimą, mokėjimą ir atsiskaitymą už jas.

2. Stipendijos mokamos iš Lietuvos kultūros tarybai (toliau – Taryba) skirtų lėšų. Stipendijos yra valstybės stipendijos.

3. Gauti stipendijas turi teisę pilnamečiai kultūros kūrėjai ar menininkai, kurie yra Lietuvos Respublikos, kitų Europos Sąjungos valstybių ar trečiųjų valstybių piliečiai (jeigu jų veiklos objektas yra Lietuvos menas ir kultūra bei jų sklaida) (toliau kartu – kultūros ar meno kūrėjai).

**II SKYRIUS**

**STIPENDIJŲ RŪŠYS, DYDIS IR mokėjimo TRUKMĖ**

4. Stipendijų rūšys:

4.1. individuali stipendija skiriama individualiai kultūros ar meno kūrėjų kūrybinei raiškai skatinti;

4.2. edukacinė stipendija skiriama kultūros ar meno kūrėjų profesiniam meistriškumui tobulinti (dalyvauti stažuotėse, kursuose, konferencijose, simpoziumuose ir kitoje veikloje, kuri skirta profesiniam meistriškumui tobulinti);

4.3. vardinė stipendija skiriama kultūros ar meno kūrėjams už jų išskirtinį asmeninį indėlį į Lietuvos kultūros ir meno raidą ir sklaidą. Vardinė stipendija taip pat gali būti skiriama jauniems menininkams, studijuojantiems svarbiausiose pasaulio meno akademijose ar universitetuose, ar menininkams, siekiantiems sukurti Lietuvos kultūrai reikšmingus kūrinius.

5. Stipendijų dydis:

5.1. individuali stipendija – 600 EUR;

5.2. edukacinė stipendija – iki 3600 EUR;

5.3. vardinė stipendija – 600 EUR.

6. Stipendijų mokėjimo trukmė:

6.1. individuali stipendija skiriama ne ilgesniam nei 2 metų laikotarpiui ir mokama kas mėnesį;

6.2. edukacinė stipendija skiriama edukacinėms veikloms vykdomoms ne ilgiau nei 6 mėnesius;

6.3. vardinė stipendija skiriama ne ilgesniam nei 1 metų laikotarpiui ir mokama kas mėnesį.

**III SKYRIUS**

**PARAIŠKŲ IR PRAŠYMŲ PATEIKIMAS**

7. Tarybos pirmininko nustatytos formos kultūros ar meno kūrėjų paraiškos gauti individualią ir edukacinę stipendiją (toliau – paraiškos) priimamos paskelbus apie jų priėmimą Tarybos ir Lietuvos Respublikos kultūros ministerijos (toliau – Kultūros ministerija) interneto svetainėse ir/ar specializuotuose kultūros ir meno periodinės spaudos leidiniuose.

8. Skelbime nurodoma:

8.1. paraiškų priėmimo laikas;

8.2. paraiškų pateikimo būdas;

8.3. atsakingo Tarybos darbuotojo ar valstybės tarnautojo telefono numeris ir elektroninio pašto adresas;

8.4. kita reikiama informacija.

9. Kartu su paraiška privaloma pateikti pretendento gauti stipendiją gyvenimo ir kūrybinės veiklos aprašymą. Teikiant paraišką edukacinei stipendijai gauti, papildomai privaloma pateikti dokumentus, kurie patvirtina kvietimą į stažuotę, konkursą, simpoziumą, kūrybinę stovyklą, konferenciją ir kitus panašaus pobūdžio renginius. Kartu su paraiška galima pateikti kitus dokumentus (jų kopijas), kurie pagrindžia paraiškoje nurodytą informaciją.

10. Paraiškos gauti:

10.1. individualią stipendiją priimamos nuo rugsėjo 1 d. iki rugsėjo 30 d. Stipendija pradedama mokėti ateinančių metų sausio mėnesį;

10.2. edukacinę stipendiją priimamos:

10.2.1. nuo rugsėjo 1 d. iki rugsėjo 30 d. Stipendija išmokama ateinančių metų sausio mėnesį.

10.2.2. nuo sausio 1 d. iki sausio 31 d. Stipendija išmokama per 20 darbo dienų nuo aprašo 25 punkte nurodytos sutarties pasirašymo;

10.2.3. nuo gegužės 1 d. iki gegužės 31 d. Stipendija išmokama per 20 darbo dienų nuo aprašo 25 punkte nurodytos sutarties pasirašymo.

11. Kultūros ar meno kūrėjas, pretenduojantis gauti stipendiją, gali teikti tik vieną paraišką vienos rūšies stipendijai gauti.

12. Paraiškų neturi teisės teikti:

12.1. Tarybos narių susirinkimo nariai, Tarybos ekspertai ir Lietuvos kino centro prie Kultūros ministerijos direktoriaus įsakymu sudarytos Kino tarybos nariai;

12.2. kultūros ar meno kūrėjai, dirbantys Lietuvos Respublikos biudžetinėse įstaigose, – veiklai, kuri nurodyta jų darbo sutartyse, pareigybių aprašymuose;

12.3. kultūros ar meno kūrėjai, studijuojantys aukštosiose mokyklose, - veiklai, kuri yra mokymosi programų dalis.

13. Stipendija kultūros ar meno kūrėjui neskiriama, jei pradedant mokėti individualią stipendiją arba išmokant edukacinę stipendiją nebus praėję vieneri metai nuo kultūros ar meno kūrėjui anksčiau skirtos individualios stipendijos mokėjimo pabaigos ir / arba kultūros ar meno kūrėjas nebus atsiskaitęs už veiklą, kuriai buvo skirta stipendija.

14. Paraiškos Tarybai siunčiamos paštu (galioja pašto spaude nurodyta data), pristatomos asmeniškai arba elektroniniu paštu (patvirtintos saugiu elektroniniu parašu). Po kvietime nustatyto termino pabaigos pateiktos paraiškos nepriimamos ir nevertinamos.

15. Vardinei stipendijai gauti kultūros ar meno kūrėjai teikia Kultūros ministerijai laisvos formos prašymą dėl vardinės stipendijos suteikimo kasmet iki rugsėjo 30 d. Prašyme turi būti pateiktas kultūros ar meno kūrėjo gyvenimo ir kūrybinės veiklos aprašymas bei informacija apie veiklą, kuriai įgyvendinti prašoma suteikti vardinę stipendiją. Prašymai siunčiami paštu (galioja pašto spaude nurodyta data), pristatomi asmeniškai arba elektroniniu paštu (patvirtinti saugiu elektroniniu parašu). Po nustatyto termino pabaigos pateikti prašymai nepriimami ir nevertinami.

**IV SKYRIUS**

**PARAIŠKŲ IR PRAŠYMŲ VERTINIMAS**

16. Paraiškas vertina Tarybos ekspertai, kurie veikia pagal Lietuvos Respublikos Lietuvos kultūros tarybos įstatymą, ir Kino taryba, kuri veikia pagal Lietuvos kino centro prie Kultūros ministerijos direktoriaus įsakymu patvirtinamus nuostatus (toliau kartu – ekspertai).

17. Paraiškos perduodamos ekspertams svarstyti per 20 darbo dienų nuo paskutinės paraiškų priėmimo dienos, nurodytos skelbime. Ekspertai gautas paraiškas įvertina per 20 darbo dienų.

18. Paraiškų gauti individualią stipendiją vertinimo kriterijai:

18.1. veiklos, kuriai prašoma skirti stipendiją, meninė ir kultūrinė vertė, idėjos tikslingumas, aktualumas, rezultatai ir numatoma sklaida;

18.2. ankstesnės kūrybinės veiklos meninė ir kultūrinė vertė, aktualumas, sklaida.

19. Paraiškų gauti edukacinę stipendiją vertinimo kriterijai:

19.1. veiklos, kuriai prašoma skirti stipendiją, tikslingumas, aktualumas ir poreikis Lietuvoje;

19.2. ankstesnės kūrybinės arba profesinės veiklos rezultatai.

20. Paraiškų vertinimo prioritetai:

20.1. individualių stipendijų:

20.1.1. jauniesiems (iki 35 metų) kultūros ar meno kūrėjams;

20.1.2. kultūros ar meno kūrėjams, kurie paraiškose nurodytai veiklai vykdyti nėra gavę valstybių (Lietuvos Respublikos, kitų Europos Sąjungos valstybių arba trečiųjų valstybių), savivaldybių ar kitų finansinių šaltinių lėšų;

20.1.3. kultūros ar meno kūrėjams, kuriems nebuvo skirtos stipendijos;

20.1.4. kultūros ar meno kūrėjams, kurių paraiškose nurodyta veikla turi išplėtotas sklaidos galimybes (sudaryti planuojamų koncertų, parodų sąrašai, seminarai ir kita veikla, susijusi su paraiškoje nurodytos veiklos sklaida);

20.2. edukacinių stipendijų:

20.2.1. aprašo 20.1.1-20.1.4 papunkčiuose numatytais atvejais;

20.2.2. aktyvaus dalyvavimo edukacinei veiklai (kai konferencijoje skaitomas pranešimas, dalyvaujama diskusijose);

20.2.3. edukacinei veiklai, skirtai klausimams, objektams ar technologijoms, neišsamiai nagrinėjamiems arba nenagrinėjamiems Lietuvos Respublikoje (sprendimą dėl objektų ar technologijų nagrinėjimo išsamumo priima ekspertai).

21. Edukacinės stipendijos neskiriamos studijų aukštosiose mokyklose išlaidoms padengti.

22. Ekspertai paraiškas vertina Tarybos nustatyta tvarka.

23. Prašymus gauti vardinę stipendiją vertina Lietuvos Respublikos kultūros ministras (toliau – kultūros ministras) kartu su Lietuvos kultūros ir meno taryba atsižvelgdami į asmeninio kultūros ar meno kūrėjo indėlio į Lietuvos kultūros ir meno raidą išskirtinumą, studijų pasaulio meno akademijose ar universitetuose svarbumą ar ketinamų sukurti kūrinių reikšmingumą.

**V SKYRIUS**

**STIPENDIJŲ SKYRIMAS**

24. Tarybos narių susirinkimas, pritarus Lietuvos kultūros ar meno tarybai, nustato stipendijų kvotas atskiroms kultūros ar meno sritims atsižvelgdamas į gautų paraiškų skaičių.

25. Stipendijas skiria Tarybos narių susirinkimas, atsižvelgdamas į ekspertų išvadas, per 10 darbo dienų nuo šių išvadų gavimo Taryboje dienos.

26. Vardines stipendijas (ne daugiau kaip 3 per metus) Tarybos narių susirinkimas skiria kultūros ministro teikimu pritarus Lietuvos kultūros ir meno tarybai.

**VI SKYRIUS**

**STIPENDIJŲ MOKĖJIMAS IR ATSISKAITYMAS**

27. Taryba per 20 darbo dienų nuo Tarybos narių susirinkimo narių sprendimo pasirašo su kultūros ar meno kūrėju, kuriam skirta stipendija, Tarybos pirmininko nustatytos formos sutartį, kurioje numatytas veiklos, kuriai vykdyti skirta stipendija, vykdymo terminas, lėšų pervedimo ir atsiskaitymo tvarka, šalių atsakomybė už sutarties nevykdymą ir kitos sąlygos.

28. Individuali ir vardinė stipendija mokama kas mėnesį, į stipendijos gavėjo nurodytą banko sąskaitą. Edukacinė stipendija į stipendijos gavėjo nurodytą banko sąskaitą išmokama per vieną kartą.

29. Individualios ir vardinės stipendijos mokėjimas nutraukiamas, o edukacinė stipendija neišmokama, jeigu stipendijos gavėjas:

29.1. miršta;

29.2. informuoja Tarybą, kad dėl objektyvių priežasčių nebegali tęsti vykdyti veiklos, kuriai buvo skirta stipendija;

29.3. stipendijai gauti pateikia neteisingus (suklastotus) duomenis (dokumentus);

29.4. nevykdo veiklos, kuriai vykdyti skirta stipendija.

30. Aprašo 29.3 – 29.4 papunkčiuose nurodytais atvejais stipendijos gavėjas privalo Tarybai grąžinti visą iki stipendijos mokėjimo nutraukimo dienos gautą stipendiją.

31. Pasibaigus veiklos, kuriai vykdyti skirta stipendija, vykdymo terminui, ne vėliau kaip per mėnesį kultūros ar meno kūrėjas, kuriam skirta stipendija, privalo Tarybai pateikti Tarybos pirmininko nustatytos formos veiklos ataskaitą (toliau – ataskaita). Jeigu veikla trunka ne vienerius metus (įskaitant laikotarpį nuo sutarties pasirašymo iki gruodžio 31 dienos), stipendiją gaunantis kultūros ar meno kūrėjas turi teikti Tarybai ataskaitą už praėjusius metus kasmet iki sausio 31 dienos. Vardinės stipendijos ataskaitos kopija teikiama Kultūros ministerijai.

32. Ataskaita siunčiama paštu, pristatoma Tarybai tiesiogiai arba elektroniniu paštu (patvirtinta saugiu elektroniniu parašu).

33. Paraiškos, ataskaitos ir jų Tarybos pirmininko nustatytos formos registrai Taryboje saugomi 3 metus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_